Historiallisen Sandbergin talon rappu suojellaan vihdoin – Upeiden koristemaalausten tekijästä ei vieläkään ole varmuutta: katso upeat kuvat

Sandbergin talon eli Kekäleen talon ainoalaatuinen A-rapun rappukäytävä Keskustorin reunalla suojellaan vihdoin. Koko Kymppikorttelin kaava uusitaan, ja Sandbergin talon kadunpuoleiset osat suojellaan kaavassa rakennustaiteellisesti ja kulttuurihistoriallisesti arvokkaina sekä kaupunkikuvan säilymisen kannalta tärkeinä. Aiemmin ilman suojelumääräystä ollut Sandbergin talo saa asemakaavassa suojelustatuksen. Rappukäytävä on ollut julkinen salaisuus jo vuosikaudet, sillä se on kuin ihmeen kaupalla säilynyt likipitäen alkuperäisessä 1897 vuoden asussaan. Arkisessa käytössä Historiallinen A-rapun käytävä sijaitsee Sandbergin talon päässä 1980-luvulla rakennetun Kelan talon vieressä. Aikanaan A-rapusta oli käynti kahteen yläkerrosten asuntoon. Siellä asuivat talon valmistumisen jälkeen talon rakennuttaja apteekkari Thomas Clayhills ja Sandbergin rautakaupan uusi omistaja kauppias Rudolf Winter . Käynti rappuun on suoraan Aleksis Kiven kadulta ja nykyisin rapun eri kerroksissa toimii lukuisia yrityksiä. Kekäleen lisäksi sieltä on päässyt muun muassa toisen kerroksen lounasravintolana. Rappu on siis päivittäisessä käytössä ja äkkinäinen kulkija ei välttämättä huomaa mitään muuta kuin hieman nuhjuisen ja hämärähkön ilmapiirin. Jos katseensa nostaa jaloistaan seinien ja kattojen yksityiskohtiin, alkaa rapun ainoalaatuisuus avautua. Paikka on kauttaaltaan koristemaalausten peitossa. Niitä on myös rappunousujen alapinnoilla. Kaikki välitasanteiden katot ovat koristeellisten maalausten ja hahmojen peitossa, seinille on maalattu köynnöksiä ja alaosiin marmorointia. Erilaisia kipsikoristeita on pitkin rappua. Myös kaiteet tai ainakin kaiteiden tolpat ja metalliosat ovat säilyneet alkuperäisinä. Moni ihmettelee, mitä virkaa on kerrostasanteiden suljetuilla pariovilla. Niistä pääsi ennen vanhaan takapihan parvekkeille. Kuka maalasi? Kaavoitukseen liittyen myös A-rapusta tehtiin rakennushistoriallinen dokumentointi. Sen teki Pirkanmaan maakuntamuseolle Miia Hinnerichsen vuonna 2014. Dokumentointi on pohjana rapun tuleville kunnostus- ja restaurointitöille. Perinpohjaisesta selvityksestä huolimatta rapun koristemaalarista ei ole täyttä varmuutta. Todennäköisesti hän on Salomo Wuorio helsinkiläistä Salomo Wuorion maalausliikkeestä, sillä monissa hänen tunnetuissa töissään on merkittäviä samankaltaisuuksia ja yhteneväisyyksiä Sandbergin talon maalauksiin. Wuorion koristemaalauksia on myös Raatihuoneessa.